એ વર્ષે, અને યુદ્ધ પુરું થતા સુધીના આવનારા વર્ષો દરમ્યાન, પોતાની ગણતરી યુદ્ધ માટે આવશ્યક વ્યક્તિ તરીકે થાય એ માટે, એકેએક યહૂદી નોકરીની શોધમાં ફરતો થઈ જવાનો હતો. એપ્રિલમાં ગવર્નર જનરલ ફ્રેંકે, પોતાના પાટનગર ક્રેકોવમાંથી યહૂદીઓને હાંકી કાઢવાનો હુકમ જારી કર્યો. આ નિર્ણય બહુ આશ્ચર્યજનક હતો, કારણ કે જર્મન અધિકારીઓ તો હજુ પણ રોજના દસેક હજાર યહૂદી અને પોલિશ લોકોને પોતે જીતેલા પ્રદેશોમાં ધકેલી રહ્યા હતા. પરંતુ ફ્રેંકે પોતાની કેબિનેટને જણાવ્યા પ્રમાણે, ક્રેકોવની પરિસ્થિતિ બહુ શરમજનક હતી! જર્મન ડિવિઝનલ કમાન્ડરોએ એવા એપાર્ટમેન્ટમાં રહેવું પડતું હતું જેમાં બીજા ભાડૂતો યહૂદી હતા. ફ્રેંકને આની જાણ હતી. ક્રેકોવના ઉચ્ચ કક્ષાના અધિકારીઓએ પણ આ જ પ્રકારની અપમાનજનક પરિસ્થિતિમાં મૂકાવું પડતું હતું. આવતા છ મહિનામાં ક્રેકોવને યહૂદીમુક્ત કરી આપવાનું ફ્રેંકે વચન આપ્યું હતું. માત્ર પાંચ-છ હજાર કુશળ યહૂદી કારીગરોને રાખવાની મંજૂરી તેને મળવાની હતી.